# קול קורא לקבלת הצעות לרכישת מושב בכנסים בינלאומיים בישראל לשנים 2018-2019

1. **כללי**

משרד המדע והטכנולוגיה (להלן – **המשרד**) מעוניין לעודד קיום כנסים בינלאומיים הנערכים בישראל, בנושאים מדעיים וטכנולוגיים מובילים וחדשניים. המדובר בכנסים בהשתתפות מדענים וחוקרים מחוץ לארץ ומישראל, בעלי פוטנציאל לעידוד מצוינות מדעית וטכנולוגית, והם עשויים לתרום לחיזוק יכולתה המדעית והטכנולוגית של מדינת ישראל ושל חוקריה, ולפיתוח קשריהם עם הקהילה המדעית והטכנולוגית בעולם.

לשם כך מבקש המשרד לקבל הצעות לרכישת מושב בכנסים בינלאומיים שיתקיימו בישראל בשנים 2018 ו-2019 בכל תחומי המדע והטכנולוגיה, ובהם נציגי המשרד יהיו שותפים בוועדת ההיגוי/הוועדה המארגנת לתכנונם ותוכן המושב שיירכש על ידי המשרד ייקבע בשיתוף עם המשרד, ובמסגרתו נציג המשרד יימנה בין המרצים, הדוברים או נושאי הדברים בו, בהתאם למפורט בקול קורא זה להלן.

**לפיכך הקצה המשרד סכום של עד 1,000,000 ₪ לשנים 2018 ו-2019, בכפוף לאישור תקציב המדינה לשנים הרלוונטיות ולזמינות תקציבית. כל כנס יהא זכאי לקבל מימון של עד 80,000 ₪ או עד 40,000 ₪ או עד 20,000 ₪, על פי הדירוג שייקבע כמפורט בסעיף ז(2) להלן, או עד לגובה המימון המבוקש, הנמוך מבין השניים.**

הזוכים יידרשו להציג את פירוט המקורות הכספיים הנוספים למימון הוצאות הכנס בנוסף לתקציב המבוקש מהמשרד.

לאור העובדה שבשלב זה לא קיימת יתרה תקציבית בתקנה, מאושר פרסום הקול הקורא, אולם ההתקשרות בפועל בהתאם לתוצאות הקול הקורא, תבוצע בהתאם לתקציב שיהיה קיים בתקנה במועד אישור ההתקשרות.

1. **השירותים המבוקשים**

המשרד מעוניין לקבל הצעות לעריכת כנס העומד בכל אחד מן התנאים הבאים (להלן – **הכנס**):

1. הכנס יאורגן על ידי מציע כהגדרתו בסעיף ג(1) והעונה על כל תנאי הסף אשר בסעיף ג' להלן.
2. הכנס ייערך בתחום מדעי או טכנולוגי מוביל וחדשני, הנמצא בקדמת המחקר ובחזית הידע המדעי או הטכנולוגי בעולם.
3. הכנס ייערך לא לפני יום 1.9.2018 ולא יאוחר מיום 31.12.2019.
4. הכנס מיועד ל-50 משתתפים לפחות, הוא יימשך לפחות יומיים ויהיה בו לפחות חלק הפתוח לקהל הרחב.
5. נציג שיקבע המשרד יימנה בין חברי הוועדה האקדמית/מדעית. בנוסף יהיה המשרד רשאי למנות נציג מטעמו בכל ועדה נוספת הקשורה בארגון הכנס (כגון הוועדה המארגנת), בתיאום עם המציע.
6. מארגני הכנס יקצו מושב מיוחד מבין כלל המושבים (שיכול שיהיה מושב הפתיחה או הסיום), אשר תוכנו ייקבע בשיתוף עם המשרד, במסגרתו נציג שיקבע המשרד יישא דברים, אם בדרך של מתן הרצאה, נשיאת דברי ברכה ואם בדרך מוסכמת אחרת.
7. בין משתתפי הכנס יימנו מדענים מרצים מחו"ל ומישראל.
8. לקראת הכנס יוקם על ידי המציע אתר אינטרנט, או לחילופין יוקצה דף במסגרת אתר אינטרנט קיים, אשר יכלול לכל הפחות את תכנית הכנס וכן את ספר התקצירים.
9. בכל פרסום הקשור בכנס יצוין בצורה ברורה ובולטת כי הכנס קיבל סיוע מהמשרד, בצירוף סמליל (לוגו) המשרד – ר' לעניין זה את סעיף ח(10) להלן.
10. לרשות המציע יעמדו מקורות משלימים לכיסוי מלוא הוצאות הכנס (שאינם ממשרדי ממשלה אחרים או מהקרן הלאומית למדע) בשיעור של 40% מעלות הכנס לפחות.

ככל שבשלב הגשת ההצעה טרם גובשה רשימת מקורות המימון המשלימים, יציג המציע את מקורות המימון הקיימים או הידועים בעת ההגשה בצירוף התכנית התקציבית ומקורות מימון פוטנציאליים, ויעדכן את המשרד בכל התפתחות מהותית שתחול בעניין מקורות המימון המשלימים. אישור הצעה אשר לא הוגשו בעניינה מלוא מקורות המימון המשלימים בשלב הגשת ההצעה, יותנה באישור תקציב הכנס בהתאם לתנאי הקול הקורא.

1. **תנאי סף**

רשאים להגיש הצעות לקול קורא זה גופים ומוסדות העומדים בכל אחד מתנאי הסף הבאים:

1. המציע מעוניין לערוך כנס העונה על כל השירותים המבוקשים כפי שפורטו בסעיף ב' לעיל, והוא אחד מאלה (להלן – **המציע**):
	1. "**מוסד להשכלה גבוהה**", משמע – מוסד מוכר להשכלה גבוהה או מכללה אקדמית בישראל, כמשמעותם בחוק המועצה להשכלה גבוהה, תשי"ח-1958;
	2. "**מכון מחקר**", משמע – מוסד בישראל שהוכר כמלכ"ר ושחלק ניכר מפעילותו קידום המחקר בחזית הידע העולמי, ברשותו תשתית ציוד לביצוע מחקרים, והחוקרים המועסקים במסגרתו עוסקים בין היתר בפרסום מאמרים מטעמו בעיתונות מדעית בינלאומית מבוקרת ובהצגת עבודות בכנסים בינלאומיים, כגון: בתי חולים או מרכזי מחקר ופיתוח אזוריים הנתמכים ע"י המשרד;
	3. "**מכון מחקר**" כהגדרתו בסעיף ג(1)(ב) לעיל, שהוא חברה ממשלתית או יחידה ממשלתית (משרד ממשלתי או יחידת סמך);
	4. "**ארגון מדעי או טכנולוגי ישראלי**", משמע – תאגיד הרשום בישראל שהוכר כמלכ"ר ושחלק ניכר מפעילותו קידום המחקר המדעי ו/או הטכנולוגי, והעומד בשיתוף פעולה לשם ארגון הכנס עם ארגון מדעי ו/או טכנולוגי בחוץ לארץ;
	5. **מוסד מוכר על ידי הקרן הלאומית למדע**.
2. ברשות המציע אישור רישום כעוסק מורשה או כמלכ"ר ברשויות המס.
3. ברשות המציע אישור ניהול ספרים תקף לשנה השוטפת.
4. ברשות המציע שהוא עמותה אישור ניהול תקין תקף לשנה השוטפת מטעם רשם העמותות.
5. לרשות המציע המקום, כוח האדם, הציוד, הניסיון והידע המתאימים והדרושים לעריכת הכנס.
6. יו"ר הוועדה האקדמית/מדעית של הכנס הוא מדען בעל תואר Ph.D., והוא חבר סגל במשרה קבועה.
7. הכנס או אחד ממושביו אינו נרכש על ידי המשרד במסגרת קול קורא אחר שפרסם המשרד.
8. הכנס אינו נתמך (באמצעות תמיכה מתקציב המדינה במוסדות ציבור לפי סעיף 3א לחוק יסודות התקציב, התשמ"ה-1985 או באמצעות תמיכה בגופים אחרים) על ידי המשרד או על ידי משרד ממשלתי אחר.
9. **השתתפות המשרד**

השתתפות המשרד במימון הוצאות הכנס לא תשמש לכיסוי ההוצאות שלהלן:

1. עובדים אשר שכרם מתוקצב על ידי המדינה, כדוגמת אנשי סגל במוסדות להשכלה גבוהה או עובדי מדינה ביחידות ממשלתיות (משרדי ממשלה או יחידות סמך);
2. רכישת ציוד קבוע;
3. הוצאות תקורה;
4. כל הוצאה שאינה קשורה במישרין לקיום הכנס ו/או כל הוצאה אשר חורגת מן הסביר או מן המקובל בנסיבות העניין, לפי שיקול דעת המשרד.

ההוצאות דלעיל לא יובאו בחשבון בעת חישוב המקורות המשלימים כאמור בסעיף ב(10) ובעת חישוב עלות הכנס.

1. **טופס ההגשה והמסמכים הנדרשים**

המציע ימלא את טופס ההגשה נספח א' ויצרף אליו את פרטי התכנית המוצעת לעריכת הכנס, לרבות:

1. אישור רישום כעוסק מורשה או כמלכ"ר ברשויות המס.
2. אישור ניהול ספרים בתוקף.
3. מציע המאוגד כעמותה יצרף אישור ניהול תקין בתוקף.
4. מציע שהוא ארגון מדעי או טכנולוגי ישראלי כהגדרתו בסעיף ג(1)ד לעיל יצרף מכתב מטעם ארגון מדעי ו/או טכנולוגי בחוץ לארץ המפרט את שיתוף פעולה עם המציע בארגון הכנס.
5. התחייבות חתומה לאי קבלת תמיכה במסלול של תמיכות מהמשרד או ממשרד ממשלתי אחר בגין הכנס, בנוסח המופיע בטופס ההגשה נספח א'.
6. אם המציע זכאי לתמיכה או למימון אחר ממשרד ממשלתי אחר בשנת התקציב שבה מוגשת בקשת התמיכה, יצרף המציע להצעתו:
7. מפרט הפעילות אשר בעדה הוקצה לו הסכום האמור;
8. רשימת שמות מבחני התמיכה או מכרזים בגינם זכאי לסכום האמור;

במקרה כאמור, על המציע הנטל להוכיח כי הפעילות הנתמכת ע"י גורם ממשלתי אחר, איננה חופפת לפעילות המוצעת במסגרת קול קורא זה.

1. אישור מורשי חתימה של המציע חתום על ידי עו"ד/רו"ח.
2. שמות חברי הוועדה המארגנת והוועדה האקדמית/מדעית של הכנס.
3. תכנית מפורטת של הכנס, הכוללת נושאים מרכזיים ותתי-נושאים, מושבים שיתקיימו ושמות חוקרים שהוזמנו להרצות בו ושאישרו את השתתפותם.
4. נותני החסות לכנס, ככל שידועים בשלב הגשת ההצעה.
5. התכנית התקציבית של הכנס, לרבות פירוט הסכום המבוקש למימון מהמשרד וההוצאות המבוקשת במסגרת מימון זה, וכן מקורות המימון האחרים מכל מקור או גורם שהוא, כולל מימון ממשרדי ממשלה אחרים או מהקרן הלאומית למדע. התכנית התקציבית של הכנס והסכום המבוקש יהיה נקובים בשקלים חדשים בלבד, ללא הצמדה לשערי חליפין או הפנייה למטבעות זרים.

ככל שנותני החסות ו/או שמקורות המימון המשלים לא ידועים במלואם בשלב הגשת ההצעה, יתחייב המציע בטופס ההגשה להציג את נותני חסות ו/או את מקורות המימון המשלימים על פי דרישת המשרד או מיד עם השגתם, לפי המוקדם מביניהם. כמו-כן יצהיר המציע כי ידוע לו שהצגת נותני החסות ומקורות המימון המשלימים עד לכיסוי מלוא הוצאות הכנס ואישור התכנית התקציבית של הכנס ומקורות המימון המשלים על ידי המשרד הם תנאי לזכייה בקול הקורא.

1. **הגשת ההצעות**
2. מציע שהוא מוסד להשכלה גבוהה יגיש את הצעתו באמצעות רשות המחקר; מציע שהוא מכון מחקר יעשה זאת באמצעות הנהלת המכון, ובגופים אחרים – באמצעות הנהלת הארגון. ההצעה תיחתם על ידי מורשי החתימה של המציע.
3. כל הצעה תכלול בקשה למימון כנס אחד בלבד.
4. הגשת הצעה במענה לקול קורא זה משמשת הסכמה של המציע לתנאי הסכם ההתקשרות המצורף כנספח ב', ככתבם וכלשונם. המשרד יהיה רשאי לעדכן את הסכם ההתקשרות כדי להשלים בו את פרטי המציע הזוכה ואת פרטי הכנס, והתוספות להסכם כאמור ייהפכו לחלק בלתי נפרד מתנאי ההסכם. ביקש מציע לאחר זכייתו לשנות, לתקן, להוסיף או לגרוע איזה מתנאי הסכם ההתקשרות, תהא הברירה בידי המשרד להתעלם מכך או לראות בכך הודעת המציע על חזרה מהצעתו וויתור על זכייתו.
5. ההצעות יוגשו על גבי טופס ההגשה המצורף כנספח א' בליווי כל המסמכים הנדרשים, **ב-2 עותקים** מהודקים או כרוכים, בהדפסה ולא בכתב יד. המשרד רשאי לקבוע כי הצעה אשר הוגשה בצורה רשלנית, חסרה, לקויה או שלא בהתאם לדרישות המפורטות, תיפסל ותוחזר לשולחיה ללא בדיקה.

ניתן להוריד את טפסי ההגשה מאתר האינטרנט של המשרד, בכתובת:

<http://most.gov.il/Information/Calls/Pages/default.aspx>.

1. **המועד האחרון להגשת הצעות: לא יאוחר מיום חמישי 21.06.18, ח' בתמוז תשע"ח, בשעה 12:00** (להלן – **המועד הקובע**)
2. ההצעות יוגשו עד למועד הקובע במעטפה סגורה ללא סימנים מזהים, שעליה רשום "קול קורא כנסים בינלאומיים בישראל לשנים 2018-2019"**,** אל תוך **תיבת המכרז ועליה שלט בשם קול קורא זה** הנמצאת במשרד המדע והטכנולוגיה, רח' קְלֶרְמוֹן גָאנוֹ, קרית בגין – הקריה המזרחית, ירושלים, בנין ג', קומה 3 ליד חדר 302.

לתשומת לב המציעים, בכניסה לקרייה המזרחית ולבניין ג' מתקיימים סידורי אבטחה ובדיקת תעודות אישיות, קיימת בעיית חנייה בסביבה, ישנה אפשרות להפרעות ולחסימות תנועה בעיר וכדומה, אשר עלולים לגרום לעיכוב בהגעה לתיבת המכרז. **על המציעים לקחת את כל האמור בחשבון כדי להבטיח הגעה בזמן לתיבת המכרז לפני נעילתה**.

1. בנוסף יש לשלוח עותק מההצעה עד למועד הקובע גם באמצעות הדוא"ל לכתובת:

knasim2018-19@most.gov.il בהתאם לפירוט הבא:

את טופסי ההגשה יש לשלוח בפורמט Word;

אישורים רשמיים ואחרים אשר נדרש לצרף להצעה וכן מסמכים חתומים – בפורמט PDF.

על המציע לוודא כי מכלול הקבצים המצורפים לדוא"ל לא יעלו על 20 מגבייט, שכן מערכת הדוא"ל המשרדית תחסום אותו מבלי להתריע על כך לשולח. במקרה זה, באחריות המציע לפצל את ההגשה ליותר ממשלוח אחד.

**מובהר ומודגש כי ההגשה באמצעות הדוא"ל נדרשת לצרכי עבודה, מעקב, בקרה, תיעוד וגיבוי בלבד, אך היא איננה מחייבת**.

1. טופס ההגשה ימולא בעברית, למעט בשדות שסומנו בצד שמאל של הטופס. נספחים יצורפו בשפה שבה הם נערכו, גם אם היא איננה עברית. מציע המבקש שלא לחשוף סוד מסחרי או סוד מקצועי העולה מהצעתו, יצרף עותק נוסף מושחר.
2. הצעות שיגיעו לאחר המועד הקובע ושלא יימצאו בתיבת המכרזים במעמד פתיחתה, ייפסלו על הסף ויוחזרו לשולחיהן מבלי שייפתחו.
3. כל שינוי או הסתייגות שיעשה המציע במסמכי הקול הקורא או בנספחיהם, בין אם ייעשו בתוספת למסמכים, במכתב נלווה או בכל דרך אחרת יהיו חסרי תוקף, והברירה בידי המשרד להתעלם מהם או לפסול בעטיים את ההצעה.
4. הצעה לפי הקול הקורא תהא בתוקף למשך 120 יום לאחר המועד הקובע.
5. נציג המשרד לעניין שאלות בנושא קריטריונים למימון יהיה דר' יוסי קאליפא, מנהל תחום מדעי החיים, במייל yossik@most.gov.il 02-5411126, ובנושא פניות כלליות יש לפנות לברק גטניו, מרכז קשרי חוץ, בדוא"ל barakg@most.gov.il, ורק במקרים חריגים בטלפון 02-5411812. פניות ושאלות ייעשו בכתב באמצעות הדוא"ל הנ"ל בלבד, מיד עם התעוררותן, ולא יאוחר מיום שלישי 05.06.18, כב' בסיון תשע"ח. באחריות הפונה לוודא כי השאלות אכן התקבלו בפועל בידי נציג המשרד. פניות ושאלות שיגיעו לאחר תאריך זה – לא ייענו.
6. התשובות לשאלות ולפניות לא יימסרו באופן פרטני לכל פונה, אלא ירוכזו בפרוטוקול שיקבץ את כלל השאלות ללא זהות הפונים, ולצדן תשובות המשרד, והן יפורסמו כקובץ באתר האינטרנט של המשרד בכתובת[www.most.gov.il](http://www.most.gov.il) לצד שאר מסמכי המכרז. במקרה של ריבוי שאלות ישתדל המשרד לפרסם יותר מפרוטוקול תשובות אחד, והפרוטוקול האחרון יפורסם לא יאוחר מ-7 ימים לפני המועד הקובע. רק תשובות בכתב שיפורסמו באתר כאמור יחייבו את המשרד. פרוטוקול השאלות והתשובות יחייב את כלל המציעים ויהפוך לחלק בלתי נפרד ממסמכי הקול הקורא.
7. המשרד רשאי בכל עת, בהודעה שתפורסם כדרך שפורסם הקול הקורא המקורי, להקדים או לדחות את המועד הקובע, וכן לשנות מועדים ותנאים אחרים הנוגעים לקול הקורא על פי שיקול דעתו.
8. **אמות מידה להערכת ההצעות**
9. ועדת המכרזים של המשרד תבדוק בשלב הראשון את עמידת ההצעות בתנאי הסף (סעיף ג' לעיל). בשלב השני תערוך ועדת שיפוט מקצועית, אשר תמונה על ידי ועדת המכרזים של המשרד, הערכה של ההצעות על פי אמות המידה הבאות והמשקולות אשר לצדן:
	1. **חשיבותו המדעית או הטכנולוגית של נושא הכנס ומיקומו בחזית הידע, וכן חדשנותו ומיקומו של הכנס בקדמת המחקר בתחומו** – עד 25%, שיתחלקו כלהלן:
		1. חשיבותו המדעית או הטכנולוגית של נושא הכנס ומיקומו בחזית הידע – עד 8% (בגין פרמטר זה יינתן ציון בין 0 ל-4);
		2. חדשנותו ומיקומו של הכנס בקדמת המחקר בתחומו – עד 7% (בגין פרמטר זה יינתן ציון בין 0 ל-4);
		3. כנס בין-תחומי או רב-תחומי – עד 5% (עבור כנס בין-תחומי או רב-תחומי תינתן בגין פרמטר זה נקודה אחת; עבור כנס שאינו עונה על הגדרה זו יינתנו 0 נקודות);
		4. נושא הכנס נמצא בתחומי העדיפות הלאומית כפי שהוגדרו על ידי המשרד – עד 5% (עבור כנס הנמצא בתחומי העדיפות הלאומית להלן תינתן בגין פרמטר זה נקודה אחת; כנסים אחרים יקבלו בפרמטר זה 0 נקודות);

ואלה התחומים:

• אנרגיה ותחליפי נפט

• מדעי ההנדסה

• כימיה

• מחלות יתומות

• מדעי החברה והרוח

• חלל

• מחשוב וסייבר

• מדע, טכנולוגיה וחדשנות למען האוכלוסייה בגיל השלישי

• נשים ומגדר

• אורח ואיכות חיים – תזונה ותנועה

• ננו-טכנולוגיה

• הדפסה בתלת-מימד

• פיזיקה ומטא חומרים

• מקרוביום

• רובוטיקה

• בינה מלאכותית

• מדעי הים

• Clean Tech

• ערים חכמות

• אגריטק

• פתוגנים עמידים

• קידום שוויון מגדרי

• ארגונים בינ"ל שמשרד המדע והטכנולוגיה שותף בהם

* 1. **חשיבות קיום הכנס בישראל** – עד 30%, שיתחלקו כלהלן (בגין כל אחד מן הפרמטרים בסעיף זה להלן יינתן ציון בין 0 ל-4):
		1. תרומתו הצפויה של הכנס לקידום המדע והטכנולוגיה בישראל והתועלת הצפויה לקהילה המדעית בישראל – עד 10%;
		2. תרומתו הצפויה של הכנס לחשיפת המדע והטכנולוגיה הישראלים בעולם – עד 8%;
		3. סיכויי הכנס ליצור שיתופי פעולה דו-לאומיים ובינלאומיים – עד 7%;
		4. משך הכנס מעבר ליומיים הראשונים – עד 5%.
	2. **שיעור קומתם של המרצים האמורים להשתתף בכנס מהארץ ומחו"ל, ומספר החוקרים המשתתפים בכנס מחו"ל** – עד 20%, שיתחלקו כלהלן (בגין כל אחד מן הפרמטרים בסעיף זה להלן יינתן ציון בין 0 ל-4):
		1. איכות המרצים המשתתפים מחו"ל – עד 10%;
		2. איכות המרצים המשתתפים מישראל – עד 9%.

 בין המרצים מחו"ל ומישראל המשתתפים בכנס, כאמור בסעיפים ז(1)(ג)(i) ו-(ii) לעיל, יימנו מרצים מובילים בתחומם לפי מדד h-index, זוכי פרס נובל, פרס וולף, פרס ישראל, פרס פילדס או פרסים מטעם אקדמיות לאומיות או אגודות מדעיות נודעות מארה"ב, אירופה, אוסטרליה, מדינות מזרח אסיה או דומיהן.

* + 1. מספר החוקרים מחו"ל המשתתפים בכנס – עד 6%
	1. **מידת הנחיצות בקבלת הסיוע, ומעורבותם והשתתפותם של תלמידי מחקר בכנס** – עד 25%, שיתחלקו כלהלן:
		1. מידת הנחיצות בקבלת הסיוע לעצם קיום הכנס – עד 10% (בגין פרמטר זה יינתן ציון בין 0 ל-4);
		2. שיתוף תלמידי מחקר בכנס – עד 5% (עבור שיתוף תלמידי מחקר יקבל הכנס בסעיף זה נקודה אחת; כנסים אחרים יקבלו 0 נקודות);
		3. קיומם של מושבי פוסטרים המיועדים לתלמידי מחקר – עד 5% (עבור קיום מושב פוסטרים יקבל הכנס בסעיף זה נקודה אחת; כנסים אחרים יקבלו 0 נקודות).
1. התקציב שהמשרד הקצה לקול קורא זה יחולק באופן הבא:
	1. ההצעות ידורגו לפי ציוניהן, ואלה יינתנו על פי אמות המידה כפי שפורט לעיל. המימון מטעם המשרד יינתן על פי סדר הדירוג, עד למיצוי התקציב אשר הקצה המשרד לקול קורא זה, בכפוף לאישור תקציב המדינה ולזמינות תקציבית.
	2. הצעות שיקבלו ציון 80 ומעלה יזכו בסכום של עד 80,000 ₪ או בגובה הסכום המבוקש, הנמוך מבין השניים, ועד למיצוי התקציב אשר הוקצה לכלל הקול הקורא, בכפוף לאישור תקציב המדינה ולזמינות תקציבית.

 ככל שגובה התקציב אשר הוקצה לקול הקורא איננו מספיק כדי לממן את כל ההצעות אשר יקבלו ציון 80 ומעלה, כפי שתואר, ימומנו ההצעות שזכו בדירוג הגבוה ביותר, עד למיצוי התקציב.

* 1. אם תיוותר יתרת תקציב לאחר מימון ההצעות בסעיף ב' לעיל, ההצעות אשר יקבלו ציון 70 ומעלה ועד 80 יזכו בסכום של עד 40,000 ₪ או בגובה הסכום המבוקש, הנמוך מבין השניים, ועד למיצוי התקציב אשר הוקצה לכלל הקול הקורא, בכפוף לאישור תקציב המדינה ולזמינות תקציבית.

 ככל שיתרת התקציב אשר נותרה לאחר מימון ההצעות על פי סעיף ב' לעיל איננה מספיקה כדי לממן את כל ההצעות אשר יקבלו ציון 70 ומעלה ועד 80, כפי שתואר, ימומנו ההצעות שזכו בדירוג הגבוה ביותר ועד למיצוי התקציב.

* 1. אם תיוותר יתרת תקציב לאחר מימון ההצעות בסעיף ג' לעיל, ההצעות אשר יקבלו ציון 60 ומעלה ועד 70 יזכו בסכום של עד 20,000 ₪ או בגובה הסכום המבוקש, הנמוך מבין השניים, ועד למיצוי התקציב אשר הוקצה לכלל הקול הקורא, בכפוף לאישור תקציב המדינה ולזמינות תקציבית.

 ככל שיתרת התקציב אשר נותרה לאחר מימון ההצעות על פי סעיף ג' לעיל איננה מספיקה כדי לממן את כל ההצעות אשר יקבלו ציון 60 ומעלה ועד 70, כפי שתואר, ימומנו ההצעות שזכו בדירוג הגבוה ביותר ועד למיצוי התקציב.

* 1. מציעים אשר הצעותיהם יקבלו ציון הנמוך מ-60 לא יזכו במימון.
	2. יובהר כי המשרד שומר לעצמו את הזכות לתקן את מדרג הציונים על פי שיקול דעתו, באמצעות הענקת פקטור חיובי או שלילי לכלל ההצעות.
1. **ביצוע הפרויקט**
2. המשרד מעוניין לבחור ביותר מזוכה אחד עד לגובה התקציב העומד לרשותו.
3. המשרד רשאי לבחור בזוכה אחד או שלא לבחור זוכים כלל, לפי שיקול דעתו.
4. המשרד רשאי לאשר את התקציב המבוקש במלואו או בחלקו על פי מכלול השיקולים העומדים בפניו.
5. המשרד לא ידון בהצעות אשר יוגשו שלא במועד או שאינן עומדות בתנאים שפורטו לעיל.
6. מציע אשר לא הייתה ברשותו תכנית תקציבית מפורטת הכוללת את מקורות התקצוב המשלים במועד הגשת ההצעה, יעביר לידיעת המשרד את פירוט התכנית התקציבית, כולל מקורות המימון המשלימים. העברת תכנית זו ואישורה על ידי המשרד מהווים תנאי לאישור ההצעה.
7. עם החתימה על ההסכם יפקיד המוסד ערבות בסך 5% מסכום התמורה המשולם על ידי המשרד (ובמוסדות להשכלה גבוהה – כתב קיזוז), כביטחון למילוי התחייבויות המוסד, הכול בהתאם להוראה 7.4.16 להוראות התכ"ם לעניין ערבויות ולדרישות המופיעות לעניין זה בהסכם ההתקשרות נספח ב'. המצאת הערבות (ובמוסדות להשכלה גבוהה – כתב קיזוז) היא תנאי לכניסתו של הסכם ההתקשרות לתוקף.
8. עם הזוכים ייחתם הסכם התקשרות המצורף כנספח ב', והזוכים יפעלו בהתאם לתנאיו.
9. לא ימומן כנס אשר התקיים בטרם נחתם הסכם התקשרות בעניינו בין המשרד לבין הזוכה.
10. עריכת הכנס כוללת שימוש בשם ובסמליל (לוגו) המשרד, ולפיכך יש להגיש בקשה למשרד לאישור החסות, אשר תכלול פירוט של יתר נותני החסות, בהתאם להוראת התכ"ם מס' 15.3.1 בנושא "פרסומת מסחרית, חסות ממשלתית והשתתפות משרדי ממשלה בכנסים". ככל שהבקשה לאישור החסות לא תוגש במקביל להגשת ההצעה לקול קורא זה, יידרש הזוכה להגישה למשרד 45 יום לפחות לפני מועד הכנס.
11. הזוכה אינו רשאי להעביר או להמחות לאחר את זכויותיו לפי קול קורא זה, כולן או חלקן, או את ביצוע התכנית, כולה או חלקה, ללא הסכמת המשרד מראש ובכתב ובתנאים שיקבע.
12. **זכויות המשרד**
13. המשרד רשאי לבטל את הקול הקורא או חלקים ממנו או לפרסם קול קורא חדש על פי החלטתו ללא מתן הסברים כלשהם למציעים או לכל גורם אחר וללא הודעה מוקדמת.
14. המשרד רשאי לפנות למציע במהלך הבדיקה וההערכה כדי לקבל הבהרות להצעתו או כדי להסיר כל אי-בהירות העלולה להתעורר בעת בדיקת הצעתו.
15. המשרד רשאי לבקש פרטים נוספים או מסמכים או כל מידע אחר במהלך בחינת ההצעות, שיהיו דרושים לדעתו לשם בדיקת ההצעות, בדיקת ההתאמה של המוצע בהן לדרישותיו, או הנחוצים לדעתו לשם קבלת החלטתו. המשרד שומר לעצמו את הזכות להזמין את המציעים להציג בפניו את ניסיונם, עיקרי ההצעה ופרטיה.
16. המשרד יהיה רשאי לערוך סיור במקום המוצע לביצוע הכנס וכן לזמן את המציע, את מנהליו או את עובדיו לראיון והמציע מתחייב להופיע ו/או לגרום להופעת מנהליו ועובדיו.
17. החלטת ועדת המכרזים של המשרד בעניין זה אינה מחייבת את המשרד להתקשר עם הזוכה. חתימת הזוכה על הסכם ההתקשרות ועל כל המסמכים הנדרשים, מהווים תנאי מוקדם לחתימה על הסכם התקשרות מצד המשרד.
18. לא חתם הזוכה על הסכם ההתקשרות או לא מילא אחר דרישות אחרות הנגזרות מהזכייה בקול הקורא או הפר את הוראות ההסכם – רשאי המשרד לבטל את זכייתו בקול הקורא, מבלי לפגוע בזכויות או תרופות אחרות העומדים לזכותו על פי הוראות הסכם ההתקשרות או על פי הוראות כל דין. במקרה כזה יהא המשרד רשאי אך לא חייב, בין היתר, להכריז על מציע אחר כזוכה או לבטל את הקול הקורא או לפצל את הזכייה או לשלב בין מספר זוכים, לפי שיקול דעתו.
19. אין באמור לעיל כדי לפגוע בזכויות המשרד לפי חוק חובת המכרזים, תשנ"ב-1992 או תקנותיו או לפי כל דין אחר.
20. מציע שלא זכה בקול הקורא רשאי לבקש לעיין בהצעה הזוכה תוך 30 יום. כפי שפורט לעיל, המציעים רשאים לציין מראש אלו סעיפים בבקשתם חסויים בפני הצגה למציעים אחרים, ולצרף עותק נוסף מושחר בהתאם. למרות זאת, ועדת המכרזים של המשרד תהיה רשאית, לפי שיקול דעתה, להציג בפני מציעים שלא זכו בקול הקורא כל מסמך אשר להערכתה המקצועית אינו מהווה סוד מסחרי או מקצועי ואשר הצגתו נדרשת על-פי כל דין.